LidanRubinov/Halacha-QA huggingface dataset:
שאלה: מורה לבנים של חינוך מיוחד: אני סטודנטית לחינוך מיוחד. רציתי לשאול את כבוד הרב האם באופן כללי יש בעיה שבת תלמד בנים בוגרים, כאשר במסגרות של חינוך מיוחד תפקיד המורה לפעמים דורש גם קרבה מעבר ללימוד שיעור בלבד. האם יש קשר בין רמת התפקוד וההבנה של הילד לעניין זה?והאם יש הבדל בין מורה נשואה למורה רווקה?
תשובה: כל קשר שנעשה שלא בשביל להתקרב לצורך חברות אלא לצורך למידה או עזרה לא נאסר. לפעמים הדברים גבוליים וצריך לשים לב ליצירת גבולות ברורים. במיוחד עם ילדים עם צרכים מיוחדים, כדאי שידעו מה מותר מה אסור. בנוגע לגיל הנערים, הולכים לפי ההתפתחות מבחינת ההבנה. ילדים מגיל 9 נחשבים כגדולים לענין איסור נגיעה. אם יש מישהו בגיל מבוגר אבל מידת ההתפתחות החברתית שלו היא ברמה של פחות מגיל 9 נחשב כקטן.
שאלה: קדיש יתום על סבא וסבתא : האם על סבא וסבתא שנפטרו מותר לי לומר קדיש יתום והרי הורי ב"ה בחיים?
תשובה: אם אין מי שיאמר קדיש אפשר ואף ראוי, בתנאי שההורים מרשים.
שאלה: אזכרה שיוצאת בשבת: אנחנו עושים אזכרה לאבא 11 חודש יום חמישי י"א אב. השנה 12 חודש יוצא יום שבת, י"א אלול. איך נוהגים? להקדים ליום חמישי או לעשות בשבת בסעודה שלישית ברכות?
תשובה: הספרדים נוהגים להקדים, לפני שבת לעלות לקבר. ברכות אפשר בשבת.
שאלה: חזרות בלימוד הגמרא: אני תלמיד ישיבה כמה פעמים מומלץ לחזור בלימוד הגמרא?
תשובה: חזרה על הלימוד היא תנאי הכרחי בהתקדמות, ומי שאינו חוזר על לימודו הוא בגדר זורע ואינו קוצר. אנו מוצאים שיש הבדל בין השונה מאה פעמים למאה ואחד פעמים (חגיגה ט,ב). הראי"ה זצ"ל באיגרות כותב לאחיו הרב שמואל לאחר שאחיו סיפר לו שחוזר שלוש פעמים על תלמודו "שמחתני כי הודעתני מלימודך, אף כי מאוד נבהלתי ממה שראיתי שהנך חוזר רק שלוש פעמים על לימודך. 'דע לך אחי יקירי, כי הנני יודע ועד על פי הנסיון, כי אי אפשר כלל לזכות בחזרה על ג' פעמים, ואבקשך מאוד אחי יקירי להרגיל עצמך לחזור לכל הפחות עשר פעמים על כל פרק, קודם שתתחיל פרק אחר, כי אין תועלת כלל בלימוד שנשכח מיד אחר הלימוד"  'אגרות הראי"ה' ח"א עמ' ט'. המספר המינמלי לחזרה הוא ארבעה פעמים, כך נלמד מהגמ' בעירובין נד, ב, וכן מהקדמת הרמב"ם למשנה.'תנו רבנן, כיצד סדר משנה? משה למד מפי הגבורה, נכנס אהרן ושנה לו משה פירקו. נסתלק אהרן וישב לשמאל משה. נכנסו בניו ושנה להן משה פירקן, נסתלקו בניו,. נכנסו זקנים ושנה להן משה פירקן, נסתלקו זקנים, נכנסו כל העם ושנה להן משה פירקן. נמצאו ביד אהרן ארבעה (חזרות), ביד בניו שלשה, וביד הזקנים שנים, וביד כל העם אחד. נסתלק משה, ושנה להן אהרן פירקו. נסתלק אהרן שנו להן בניו פירקן. נסתלקו בניו, שנו להן זקנים פירקן. נמצא ביד הכל ארבעה. מכאן אמר רבי אליעזר: חייב אדם לשנות לתלמידו ארבעה פעמים' כך שהנך לומד לדוגמא: היום דף גמרא ומחר חזור עליו לפני שתמשיך. אין בזה רק משום חזרה על הלימוד אלא הבנת הגמרא. בסוף הפרק חזור פעם שלישית על הפרק ובסוף המסכת חזרה רביעית. וה' יצליח דרכך.
שאלה: הפעלת אולם אירועים ומקוה בסמוך לבניין מגורים: בצמוד לבניין בו אנו מתגוררים הוקם בית כנסת. בית הכנסת הוקם לכתחילה על מגרש גדול ומתנשא לגובה רב על פני מספר קומות. לנו כדיירים היה ברור שאחת הקומות תשמש לבסוף כאולם אירועים ולכן ביקשנו מהעיריה להגביל את השימוש בבית הכנסת כך שלא יפעילו בו אולם אירועים. ההתנגדות נבעה מכך שמרחק בית הכנסת מהבניין הינו כ-3-4 מטרים וכי הרעש בעת האירועים יפריע למנוחתינו, בנוסף לא הוסדרה חניה מתאימה ובעת אירוע מתמלא הרחוב במכוניות רבות אשר הופכות את הרחוב מרחוב שקט לרחוב סואן. קיום אירועים גם מגדיל לכלוך ברחוב בסמוך לבניין. העיריה אכן נענתה ובהיתר הבניה נאמר כי לא יותר קיום אולם אירועים בבית הכנסת. בנוסף, בהיתר נאמר כי לא תותר הפעלת מקוה בבית הכנסת. כיום, לאחר הקמת בית הכנסת מתקיימים בו אירועים על בסיס קבוע באולם אשר ידוע באזור כאולם שמחות (לא שמחות מזדמנות). בנוסף, ידוע לנו על כוונה לקיים מקוה (לגברים) בבית הכנסת. קיום אירועים ובנייית מקוה בלב שכונת מגורים ובצמוד לבניין מגורים מפריעים כנ"ל ממספר סיבות. האם הלכתית אכן אסור להפעיל אולם אירועים בבית כנסת שנבנה בצמוד לבניין? יש לציין, כי בעלי בית הכנסת התחייבו בע"פ בפנינו ובפני העיריה כי לא יקיימו אירועים במבנה אך לפועל התירו את התחייבותם ומקיימים אירועים תמידים כסדרם באוחם לכל דבר.
תשובה: עצתי, לתבוע את ביהכנ"ס בדין תורה.
שאלה: סיום מסכת בלילה: רציתי לדעת האם יש בעיה לעשות סיום מסכת בלילה?
תשובה: לא ידוע לי על בעיה כזו. כולם נוהגים לעשות סיום גם בלילה. חילך לאורייתא
שאלה: כלאיים מעשרות ותותים: 1. מה המרחק המינימלי כדי לשתול שתילים ממינים שונים, כדי לא לעבור על איסור כלאים? 2. שמעתי שענפים של עץ פרטי שיוצאות מחוץ לשטח פרטי נחשבות הפקר ואפשר לקטוף מהפרות האלה הנמצאים על המדרכה. האם זה נכון? אם כן, צריכים לעשות תרומות ומעשרות מהפרות האלה? 3. שמעתי שאם אוכלים פרי או ירק בחוץ לא צריכים לעשות תרומות ומעשרות. האם האכילה צריכה להיות סמוכה לעץ או שלא בהכרח? האם יש כמות מסויימת מפירות שמעבר לזה צריכים לעשות תרומות ומעשרות אפילו שאוכלים בחוץ? 4. איך בודקים תות עץ מחרקים?
תשובה: וברכת ד' 1. שתילים יש מרחקים שונים, תלוי בסוג השתילים ובכמות. באופן כללי בין ירק לירק מרחיקים 15 ס"מ. 2. הנני מעתיק לך סיכום מאמר שכתבתי בנושא: א. עץ שפירותיו גדלים ברשות אחר, הפירות שייכים למי שברשותו גדלים הגזע והשרשים. ב. עץ שפירותיו גדלים ברשות אחר ואין הבעלים יכולים להגיע ולקטוף את הפירות, יש להסתפק שמא הם הפקר, ואם מי שהפירות נפלו ברשותו נטלם לא יכול בעל העץ להוציאם מרשותו, מכיוון שיש בכך דין הפקר. ג. עץ שפירותיו גדלו ונפלו ברשות אחר ואין הבעלים יכולים להוציאם מידו   פטור מתרו"מ מכיוון שלדעת הזוכה בפירות הם הפקר. (ואולי יש מקום לחייב להפריש ללא ברכה כדין הפרשת גנב וגזלן שאין הבעלים רודפים אחר הפירות) 3. רק בפרי אחד מתחת העץ, אבל אם מכניס בידו יותר משני פירות חייב בתרו"מ. 4. תות עץ קשה מאד מבדיקה, רק על ידי פרור הגרגירים, וגם זה קשה ביותר, אפשר אבל לעשות מיץ לסחוט ולסנן ולשתות. שבת וחודש טוב בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מפרשי המהרש"א: כבוד הרב אני בעל הבית בצרפת ועכשיו אני לומד מסכת כתובות עם התוספות ורוצה להבין היטב המהרש"א ולשונו קשה לי מאוד. האם יש ספרי עזר או מפרשי המהרש"א או עצות? השאלה נשאלה בהמשך לשאלה "המלצה לספרי לימוד"
תשובה: ישנו ספר בשם "מהרש"א המבואר" ובו פירוש בהיר על המהרש"א על מספר מסכתות. ככל הידוע לי, על כתובות קיים בו פירוש רק מדף ב עד דף כח. יש גם ספר הנקרא "מהרש"א הארוך" שיכול לסייע אך חושבני שגם הוא לא יהיה מספיק בהיר, וכן ככל הידוע לי לא קיים על מסכת כתובות. כמו כן, ישנם פירושים בהירים על התוספות עצמם שיכולים לסייע להבנת התוס' (במקום המהרש"א) כמו ספר "שערי התוספות". וכן בסידרה "מתיבתא" על הש"ס יש פירוש בהיר על התוספות ושם הרבה פעמים מביאים גם תמצית מדברי המהרש"א. בהצלחה בלימוד וחג מתן תורה שמח!
שאלה: מהי שנה מעוברת: מהי שנה מעוברת? ומתי היא מתחילה?
תשובה: שנה מעוברת היא שנה שיש בה 13 חודשים במקום 12. חודש העיבור (התוספת) הוא תמיד חודש אדר, כלומר, יש אדר א' ויש אדר ב'. השנה היא ככל שנה, מתשרי ועד אלול.
שאלה: שכחתי להפריש חלה: אפינו חלות לכבוד שבת ושכחנו להפריש חלה מהעיסה. נזכרנו בדבר בליל שבת לאחר שהנחנו את החלות על שולחן השבת. כיצד היה נכון לנהוג במצב זה?
תשובה: לחם שנאפה מעיסה שלא הופרשה ממנה חלה אסור באכילה. בדיעבד יש להפריש חלה לאחר האפיה והלחם מותר באכילה (יו"ד שכז ס"ה). במקרה זה, כיון שכבר נכנסה שבת ואסור להפריש חלה בשבת, החלות אסורות לאכילה בשבת זו. יש להוסיף שלחם זה, מכיון שהוא אסור באכילה נחשב למוקצה בשבת ואסור לטלטלו. לכן יש לפנות את החלות מן השולחן שלא כדרך שמטלטלים בחול, כגון: במרפק וכדו', טלטול בדרך זו נקרא טלטול בגופו והוא מותר בשבת (סימן שיא ס"ח). הרב מיכאל יומטוביאן
שאלה: הדרת נשים בבתי עלמין: לרבנים שליט"א ה והברכה. אני מנהל בית עלמין. לאחרונה אנו עדים לנושא של הדרת נשים, במיוחד בבתי עלמין שונים בארץ. אצלנו בבית העלמין היה נהוג מזה שנים רבות, עוד מהקמת בית העלמין, על נושא של הפרדה בהספדים בין נשים לגברים. נשים מעולם לא היו מספידות ומעולם לא התערבבו עם הגברים וכל שכן היו עולות למקום הקבורה רק לאחר שהגברים היו יורדים. שאלתי לרבנים היא מדוע מנהגי המקום שהיו קיימים מזה שנים רבות וכך הונהגו כולם, לא יכולים לגבור על חוקי מדינה ולומר שהנהגות והלכות כן יתקבלו?
תשובה: אם בית העלמין שייך רק לקהילה אחת הומוגנית ניתן לשמור על מנהגי המקום אך כאשר בית העלמין שייך לציבור כולו על כל גווניו קשה לשמור על מנהג אחיד
שאלה: גידול גפן במרפסת: ישר כח גדול, האם כבודו יוכל להאיר את עיני בנוגע לדינים המיוחדים לגידול גפן במרפסת וביחוד לענין כלאים. אני מגדל גפן באדנית במרפסת (שהיא עברה את שנות הערלה) האם מותר לי לגדל צמחי מאכל ותבלין אחרים באותה אדנית. האם מותר לגדל יחד שיחים כגון סמבוק שחור המשמש הן כמאכל והן כנוי. והאם הסרפד שגדל פרא באדנית נחשב לאיסור כלאים, כיון שאני משתמש בו למאכל. ישר כח גדול שבת חודש טוב וחג שבועות שמח השאלה נשאלה בהמשך לשאלה "המשך פרטים בעניין ערלה"
תשובה: וברכת ד' אין לגדל ירק או תבואה תחת גפן, אפילו בעציץ שאינו נקוב, לגבי שיחים ואילנות יש מקום להקל. אין לשתול סרפד באדנית תחת הגפן אם אתה רוצה לאכלו. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: להתחלק בכסף פיצויים: לכבוד הרב! אני וחברי עובדים במקום מסוים ביחד.את המשכורת שלנו העבירו לחשבונו האישי ולאחר מכן התחלקנו בה כל אחד כפי חלקו. (אני לא הייתי רשום כעובד שם). לאחרונה החלפנו (מסיבות שונות) את הנוהל. אני מקבל את המשכורת לחשבוני, ושוב אותו דבר, אנו מתחלקים כל אחד כפי חלקו. בעקבות המעבר בין החשבונות, ולכאורה "סיום עבודתו " של חברי -הוא קיבל סכום כסף -פיצויים על עזיבתו. האם אנו צריכים להתחלק בכסף הזה (הפיצויים) מכוון שאנו שותפים או מגיע לו את כל הסכום,הואיל והוא היה בעל חשבון הבנק? וחודש טוב!
תשובה: במידה ולא התייחסתם במפורש לאופן חלוקת הפיצויים עליכם לחלק אותו ביניכם. הכסף של הפיצויים מופרש בחלקו מהמשכורת החודשית של העובד, וכיוון שסכמתם לחלק ביניכם את המשכורת החלוקה חלה גם על כסף זה. הרב מרדכי גרוס.
שאלה: יונתן או יהונתן?: אנו מתלבטים לגבי השם לבננו, שאמור להיוולד בעז"ה בקרוב מאד- יונתן או יהונתן. מה המשמעויות של שני השמות, מה מקור ההבדל בשם והאם יש המלצה מה עדיף? אלי
תשובה: השם יונתן עם האות ה"א מכוון להזכיר ולהבליט את שם ד' אך מתוך זהירות וכבוד לשם הקדוש נהגו להשמיט את האות ה"א וכיון שנעשה כך לכבוד השם אפשר לכתוב כך, ואפשר לראות ששם זה מופיע בגמ' ללא האות ה"א.
שאלה: זריקת פח בשבת לחדר פחים עם מצלמה: שבוע טוב ומבורך, האם מותר לזרוק פח בשבת לחדר אשפה המצולם 24 שעות ביממה במעגל סגור? (כאשר אין אפשרות לפנות את הפח למקום אחר) ישר כח
תשובה: אין איסור לעבור ליד טמ"ס (טלויזיה במעגל סגור), היא מצלמת גם אם לא תהיה שם ואין לך צורך בזה ומבחינתך זה כמו להסתכל במראה.
שאלה: השתלת איברים ממתים: הרב כתב שבהשתלה ממת אין את מי לכפות. האם המשמעות שאפשר לקחת את אבריו לשם הצלת חיי אחרים גם בלי להתחשב בדעתו מחיים או דעת משפחתו? שהרי אם אין אפשרות לכפות על המת גם אין לו אפשרות להביע התנגדות ולכן טובת הכלל תחייב את הציבור המיוצג ע"י רופאים לבצע השתלות מאבריו. השאלה נשאלה בהמשך לשאלה "לחייב תרומה להשתלת איברים"
תשובה: אכן יש הסוברים כן, אולם החוק לא מאפשר זאת.
שאלה: תיפוף על השולחן בשבת: לכבוד הרב שליט"א לאחרונה עלתה בישיבתנו השאלה האם מותר לתופף על השולחן (או על סטנדר או הבימה) תוך כדי שירה בשבת (בין אם בתפילה ובין אם במהלך הסעודה)?
תשובה: לשואל, מאחר שציינת שהשאלה עלתה בישיבתכם התשובה פשוטה מאוד: יש לשאול את ראש הישיבה ולעשות כהוראתו. אל לו לבחור ישיבה לפנות לרבנים אחרים בשאלה שאיננה נוגעת רק אליו אלא יש בה פרהסיה בישיבה. אם השאלה נשאלת על דעת ראש הישיבה - אשתדל לענות.
שאלה: לשון הרע על רשעים: החפץ חיים כתב שלפעמים יש מקרה שיש מצוה להכלים אדם והרי הדברים: כלל ד סעיף ז: "וכל אלו הדינין שכתבנו הוא דוקא באיש אשר מנהגו ודרכו להתחרט על חטאיו, אבל אם בחנת את דרכו כי אין פחד אלהים לנגד עיניו ותמיד יתיצב על דרך לא טוב, כמו הפורק מעליו עול מלכות שמים או שאינו נזהר מעבירה אחת אשר כל שאר עמו יודעים שהיא עבירה, דהיינו בין שאותה העבירה שהוא רוצה לגלות עשה החוטא כמה פעמים במזיד, או שעבר במזיד כמה פעמים עבירה אחרת המפורסמת לכל שהיא עבירה, אם כן מוכח מינה שלא מחמת שגבר יצרו עליו עבר על דברי ד, כי אם בשרירות לבו הוא הולך, ואין פחד אלהים לנגד עיניו, לכן מותר להכלימו ולספר בגנותו בין בפניו ובין שלא בפניו. וכל-שכן אם הוכיח אותו בזה ולא חזר, דמותר לפרסמו ולגלות על חטאיו בשער בת רבים ולשפוך בוז עליו עד שיחזור למוטב. אך יש ליזהר שלא לשכוח פרטים אחדים המצטרף לזה, וכתבתים בבאר מים חיים". וכלל ח סעיף ה: "וכל זה האיסור של לשון הרע הוא דווקא על איש שעל פי דין תורה הוא עדין בכלל "עמיתך", דהיינו עם שאיתך בתורה ובמצוות, אבל אותן האנשים שמכירם שיש בהם אפיקורסות, מצוה לגנותם ולבזותם בין בפניהם ובין שלא בפניהם, בכל מה שהוא רואה עליהם או ששומע עליהם דכתיב: "לא תונו איש את עמיתו", ו"לא תלך רכיל בעמך", והם אינם בכלל זה שאינם עושים מעשה עמך, ונאמר: הלא משנאיך ה אשנא ובתקוממיך אתקוטט וכו. ואפיקורוס נקרא הכופר בתורה ובנבואה מישראל, בין בתורה שבכתב ובין בתורה שבעל פה, ואפילו הוא אומר: כל התורה מן השמים חוץ מפסוק אחד או קל וחומר אחד או גזרה שוה אחת או דקדוק אחד, גם הוא בכלל הזה." מכאן אנו רואים שלפעמים יש אפילו מצוה להכלים אדם ואפילו שלא בפניו. האם הדברים אכן כך? הלא חבל לפספס מצוה יקרה זו שכנגד דיבור לשון הרע שהוא אסור יש דיבור שהוא מותר.??? וכבר קיבלתי תשובות של "לא להתייחס להלכות האלו כי הם לא נוגעות לדור הזה" אבל אם זה לא נוגע. אז גם הלכות אחרות אולי לא נוגעות. מה הם הכללים לדבר? כי בטח יש דקדוק רב שדורש עיון כדי שלא להיכשל חלילה בלשון הרע.!!!
תשובה: לשון הרע היא מצווה חשובה. אמנם יש מקרים בהם מותר לדבר רע כנגד אנשים אחרים, כפי שפסק בחפץ חיים. יש ללמוד את ההלכות ועל פיהם להתנהג ולדבר.
שאלה: מספר בנ י: לכבוד הרב בפרשת במדבר במנין בני ישראל, תמיד המספר הסופי הוא מספר עגול חוץ ממנין הבכורים, רציתי לדעת אם המספר שהתורה מביאה הוא המדויק או לא? אשמח למקור אם אפשר
תשובה: לשואל שלו', לשאלת הדיוק במספרי המפקדים נדרש סבי מורי ר' אשר וסרטיל זצ"ל בספרו "ברכת אשר" על ספר במדבר, וכך נאמר שם (במדבר ג, מג): "שנים ועשרים אלף שלשה ושבעים ומאתים". דומה שזה המספר היחיד בספר במדבר שבו יחידות, ובכלל מספרים כאלה נדירים במקרא. ראוי לבדוק פעם, אימתי הם מופיעים (להוציא מניין שנות חיים). וראה מאמרו של הרב אלחנן סמט שי' "שיטת עיגול המספרים במפקדי בני ישראל" (בעיוניו לספרנו, סדרה שניה עמ' 144), שם כתב: מסתבר שבאופן עקרוני, התורה מעגלת את המספרים, ואילו במקום שניתן מספר מדויק - במפקד הבכורות בישראל - נעשה הדבר מפני הצורך לחשב את מספר הבכורות העודפים, שאותם יש לפדות בחמישה שקלים כל בכור. על כך העיר הגאון ר' אביגדר נבנצל שליט"א: אבל בספר דברי הימים א' (ז, ז), בפרשה הראשונה של יחוסי בנימין ומספר גבורי חייליו, אין הכתוב מעגל את המספרים, אלא מונה מנין מדוקדק - "חמשה ראשי בית אבות גבורי חילים והתיחשם עשרים ושנים אלף ושלשים וארבעה". לכך יש לצרף את דבריו של הגאון ר' חיים קנייבסקי שליט"א בספרו "טעמא דקרא" (במדבר א, כ) שכתב: בכל השבטים היו מאות שלמות חוץ משבט גד שהיה חמישים. ויש לומר דבכל השבטים לא חשיב פרטא זוטא כמו שכתוב בבכורות (ה ע"א), ולכן אם היה יותר מחמישים חשיב ליה במאה ואם היה פחות מחמישים חשיב ליה במאה הקודמת, וכמו שכתוב בקדושין (יב ע"א): כיון דנפקא להו מפלגא קרוב לאלפים קרי ליה. אבל בגד שהיה ממש חמישים בצמצום, מוכרח לחושבם. ועיין רמב"ם (הלכות קידוש החודש יג, ט). ע"כ. נאמנה
שאלה: דמי נסיעות וניקובים: רציתי לשאול בנוגע לנסיעות: א.אם ניקבתי על אדם, האם עליו להחזיר לי את סכום הכסף שהוצאתי או את סכום הכסף שיעלה לי לנסוע בלי הניקוב? (כלומר אם בלי כרטיסייה נסיעה תעלה 6.60 ועם כרטיסייה 3.30,כמה עליו להחזיר? ב.האם מותר להעביר כרטיס מעבר לאדם אחר? ג.הרב קו שלי "בולע" ניקובים. לפני שידעתי שהכרטיסים לרכבת הקלה תקפים רק לאותו היום קניתי מס כרטיסים ולא השתמשתי בהם. עליתי על הרכבת ואח"כ התברר לי שאין ליניקובים.האם אני צריך לקנות כרטיס ולקרוע אותו או שהכרטיסים שקניתי יכולים לכסות על הניקוב? ד.הורי אוסרים לי לעלות על טרמפים,האם מותר לי לעלות בלא ידיעתם?עם חבר? האם מותר לי לעלות על טרמפ למקום שאין בידי אפשרות להגיע לשם באוטובוס ולשנות ולהגיד שישנם אוטובוסים? חג שמח ובשורות טובות.
תשובה: א. להחזיר לך רק 3.30. ב. ניתן להעביר כרטיס מעבר. ג. נראה לי שאי אפשר להחשיב את הכרטיסים שלא השתמשת אלא אם כן מישהו מנציגי הרכבת הטעה אותך ובגללו טעית וקנית דבר שלא יכלת לנצל. ד. לא כדאי לצער את ההורים בצער גדול בשביל רווח קטן. אבל אם הדבר לא מוזכר באופן תדיר בבית ולא חוקרים אותך על כך ניתן להתנהג לפי הצרכים שלך. כל זאת בתנאי שאין שום חשש של בטחון או צניעות. באופן כללי לעלות רק על טרמפ שמכירים ולא על אנשים זרים. ה. לא לשנות במיוחד לא בדבר שיתגלה להם בעתיד.
שאלה: מעשר לאח של אשתי: רציתי לשאול האים אני יכול לתרום מכספי מעשר לאח של אשתי? הוא נשוי ובמצב כלכלי קשה.
תשובה: מצווה גדולה, עניי משפחתך קודמים.
שאלה: בנות במאחזים צניעות הפגנות:! רציתי לשאול את כבודו מס שאלות שאשמח אם יענה לי עליהם: א. האם מותר לי לשהות במאחז בשבת כאשר ישנו סיכון שאעצר במהלכה וע"י תחולל שבת? ב. האם מותר להשתתף בפינויים? כיצד עליי לנהוג כאשר ישנם שוטרים? ג. האם מותר ללבוש מתחת לחצאית מכנסיים במהלך פינוי או במהלך שהיה במאחז? האם מותר ללבוש מכנסיים אם ככה אני מרגישה יותר בטוחה? (כמובן שמתחת לחצאית שעוברת את הברך ועם גרביים) האם מותר ללבוש מכנסי תחרה רחבות כך שנראה שישנה עוד שכבה בחצאית? ד.האם מותר לבת לצעוק בהפגנות? אם כן,מתי ואיך? אם לא אשמח לדעת מדוע. ה. האם מותר ללבוש חולצה שיש עליה איור מאחורה וסמל מקדימה?האם מותר כאשר האיור מושך מבטים?(כדוגמת חולצת חוזרים להר שישנו איור של כיפת הסלע על גב החולצה) לרב על הזמן שהוא מקדיש לי ועל התשובות, חג שמח, בציפיית הישועה.
תשובה: א. היות וזה מאבק על ארץ ישראל, ניתן לסמוך על הספק. להיאבק על ארץ ישראל זו מצווה גדולה, שתהיה לעם ישראל אפשרות לחיות בכל מרחביה. ב. קשה לענות על כך באופן חד משמעי. ברור שבת צריכה לשמור על גדרי צניעות, שלא יווצר מצב בכלל שיגררו אותה או ידחפו אותה. שמירת הצניעות חשובה יותר. ג. מותר ללבוש מתחת לחצאית מכנסיים.
שאלה: מה היה במתן תורה?: הרי בו בסיוון עלה משה רק למרום. והתורה ניתנה בפועל רק ביוה"כ לאחר חטא העגל ועוד 80 יום של משה במרום. אז מה בעצם אנחנו חוגגים בשבועות? בכול מקרה מתן תורה לא היה בשבועות. לפי הבנתי.
תשובה: לשואל שלו', אכן קשה לעכוב אחר ההתרחשויות השונות ותיארוכם בתקופה זו בה ניתנה תורה לישראל, ודומה שלא לחינם הכתוב עוטה מעטה של ערפל על שאלת התיארוך, שכן התורה, אין לה זמן, היא הרבה למעלה מזמן ומקום. על כל פנים, עיון בפסוקים, בדברי ח וברש"י על התורה מעלה את סדר הזמנים הבא: ו' בסיון: נגלה ה' לעיני כל העם בקולות וברקים ואמר להם את עשרת הדברות. ז' בסיון: משה עולה אל ה' בחצי היום למשך ארבעים יום וארבעים לילה כדי לקבל את התורה ולהביא את לוחות הברית. ביום זה נאמרה לבני ישראל פרשת משפטים. ט"ז בתמוז: לאחר שש שעות עשו עגל. י"ז בתמוז: משה ירד מן ההר ובידו שני לוחות הברית, ומשראה את העגל ואת המחולות השליך את הלוחות ושברם. י"ח בתמוז: משה שרף את העגל ופקד על שבט לוי להכות בחוטאים (שלושת אלפים איש נהרגו על-ידי בני לוי). י"ט בתמוז: משה עלה בשנית למשך ארבעים יום וארבעים לילה (עד כ"ט באב) כדי להתפלל על העם. משירד פסל לוחות שניים ובנה את הארון להניח בו את הלוחות השניים ואת שברי הלוחות הראשונים, כפי שנצטווה. ל' באב: משה עלה בפעם השלישית ובידו לוחות שניים שפסל יום קודם. במשך ארבעים יום וארבעים לילה אלו גילה ה' למשה את שלוש עשרה מידות רחמיו והראה לו את תבנית המשכן וכליו. י' בתשרי - יום הכפורים: משה ירד עם לוחות שניים אשר מכתב אלקים חרות עליהם. ביום זה לימד משה תורה לאהרן ולבניו, לזקנים ולכל ישראל. בברכת חג שמח!
שאלה: בשר ודגים באירוע: רציתי לשאול האם מותר לאולם אירועים להגיש דגים ובשר בו זמנית למרכז השולחן עם סכום אחד וצלחת אחת?
תשובה: ב"ה שלו-ם וברכה אסור לאכול בשר ודגים ביחד בגלל סכנה. מי שרוצה לאכול משניהם צריך לבקש מהמלצר צלחת וסכו"ם נוספים. כוונת האולם שכל אחד יאוכל רק מסוג אחד. מי שמזמין אירוע עדיף שלא יזמין בשר ודגים ביחד כדי שלא להכשיל. שנזכה לקבל את התורה בשמחה ושלמות הרב חגי בר גיורא
שאלה: בצל חלבי בכלי בשרי: שליט"א! ראיתי שפורסם כאן בשם הרב כך: "שאלה: בצל שנחתך בסכין חלבי, האם מותר לאוכלו בכלים בשריים (ללא בשר)? תשובה: אם אוכלים את הבצל הזה לא כשהוא חם אין בעיה". ורציתי לשאול ולהבין: א) מדוע מותר לאוכלו בכלים בשריים? בשו"ע יו"ד (צא, א) כתוב שבשר וגבינה שנגעו זב"ז צריכים הדחה. ובחוו"ד ופ"ת (בסע א שם) כתבו שדבר חריף צריך הדחה אפילו אם הוא יבש ואינו לח. בהמשך השו"ע (סי צא סע ב) כתוב שכל דבר שצריך הדחה, אין לשים אותו בכלי מהמין השני. לפ"ז יוצא לכאו שאין לשים למשל בצל שנעשה חלבי (כי נחתך בסכין שבלוע בה חלב) בכלי בשרי. ב) מסתימת דברי הרב שליט"א בתשובה הנ"ל, משמע שמותר לאכול את הבצל אף שאוכלו עם סכין ומזלג. והנה אם חותך בצל שנעשה חלבי, בסכין בשרית זוהי מח אם להחמיר ולומר שטעם-החלב הבלוע נפלט ומטריף את הסכין, וגם הבצל נעשה אסור באכילה. המג"א (תנא,לא) מחמיר בזה. ופסקו כמותו החכמת אדם (מט,י) והמ"ב (תנא,צ). וכן דעת הפמ"ג (שפ"ד יו"ד צו, סוף סק"ב). אמנם כתב בספר "דבר חריף" (י,א) שרוב האחרונים הקלו בזה אבן העוזר על גליון השו"ע ביו"ד צו, רע"א, חוו"ד ועוד. והסיק שניתן להקל בזה. רציתי לוודא אם כתר"ה פוסק להקל להלכה ולמעשה בנידון זה. וישר כח לרב, השאלה נשאלה בהמשך לשאלה "בישול דבר חריף"
תשובה: מה שאומרים שבצל בגלל חריפותו מפליט, זה נכון כשיש דוחקא דסכינא. אך אם הוא מונח כך סתם על הצלחת אין שום בעיה.
שאלה: סוף ימי השלושים: כבוד הרב הלויה של אימה היתה במאי 6 איזה יום האחרון של שלושים?
תשובה: תאריך ההלוייה היה בכ"ו באייר על פי לוח השנה העברי. יש לספור 30 יום, כך שבכ"ו בסיון (4 לחודש יוני למניין לועזי) תום ימי השלושים. המקום ינחם אתכם בתוך שאר אבלי ציון וירושלים
שאלה: מקווה לגבר : ב"ה אני מסיים את בניית הבריכה הביתית שלי בקרוב שגודלה כ45 מטר מרובע ועומקה 140ס"מ שאלתי היא כזאת,מאחר ובישוב שלי אין מקווה לגברים.אני רוצה להפוך את הבריכה שלי למקווה מחוץ להנאה שבשחיה וכיצד אני מתכנן לעשות זאת? כך :לבנות בור קטן בצמוד לבריכה עם צינור שיהיה מחובר מהבור לבריכה כאשר בחורף הבור יתמלא מהגשמים אז המים מהבור ינשקו למים של הבריכה וכך כל הבריכה תהפוך למקווה נכון אני מבין שבמקווה המים אסור שיהיו שאובים ונכון שבבריכה יש משאבות ופילטרים אבל הרעיון שלי הוא כזה : הצינור שבבור אשר משיק לבריכה יהיה אטום במשך היום ולא תהיה השקה בין המים שבבור למים שבבריכה,וכן בזמן שאני רוצה לטבול או כל מישהו אחר ירצה ליטבול אני אפסיק את פעולת המשאבות לזמן מה. ואז אפתח את פתח הצינור המוביל מהבור לבריכה כך שלא תהיה שאיבה כלל.השאלה שלי היא כזאת האם מבחינת ההלכה המקווה בדרך שהצגתי יהיה כשר לטבילה? מבחינת צניעות שבטבילה לא תהיה בעיה מראש אשמח לקבל תשובה בהקדם בכבוד רב
תשובה: צריך לבדוק את כל הפרטים. אני מציע לך לפנות אל המרכז לטהרה שמתמחים בבניית מקוואות או לפנות לרב מרדכי כלאב שגר בישוב בית אל. תתקשר לאתר ויתנו לך את הטל' שלו.
שאלה: אשתי מנשקת את דודה: אשתי מנשקת את דוד שלה כשהיא נפגשת עימו. מדובר על נשיקת נימוס (הצמדת לחי ללחי פעמיים - בשני הצדדים כמנהג המרוקאים) הדבר מפריע לי. האם אני צריך לבקש ממנה לחדול אע"פ שייתכן והיא תיעלב או תכעס וזה עלול לפגוע ב הבית. אשמח לקבל את עצתכם
תשובה: הדבר אסור, ישנם קהילות שלימות שלא רואים בכך איסור. היא צריכה מעצמה להכיר בכך. וכפי שכתבת שלא תשמע לך, אל תעיר לה.
שאלה: אשתי וסבתא שלה: אשתי מאוד לא אוהבת ללכת לסבתא שלה. סבתא שלה אשה אלמנה שנמצאת בבית אבות במצב סיעודי מרחק 3 דקות מבית הוריה. אביה (ולעיתים גם אימה) מבקשים ממנה שתלך אך היא מסרבת בטענה שסבתה היא אשה קשה שרק מקטרת ומתלוננת כל היום ועוד טענות. גם אימא של אשתי לא מבקרת את חמותה (יש לה "חשבון" שלילי ארוך איתה.) 1)האם אני צריך לנסות לשכנע את אשתי כן לבקרה כשאנו באים להורים שלה או שאולי להשלים עם המצב וזהו! יש סיכוי שאשתי תכעס שאני מטיף או לא מבינ אותה ומנסה בכוח לגרום לה ללכת לבקרה בניגוד גמור לרצונה. 2) האם אני צריך בעצמי ללכת לבד עם אביה של אשתי לבקרה או לא? (פעם כשבאתי היא שאלה אותי מה עם אשתך? תגיד לה שאני רוצה לראותה! אך אשתי אמרה לי שהיא נזכרה מאוחר מדי)
תשובה: אתה לא צריך ללחוץ על אשתך. טוב מאד שאתה תלך. אם הסבתא תבקש בפגישה שגם אישתך תבוא תתחמק מלענות לה. תאמר לה באפן כללי שזה קשה לאשתך. אתה בודאי יכול לספר לאשתך מה היה בביקור. התהליכים שאישתך צריכה לעבור הם שלה. יש לה את הקצב שלה ואת האישות שלה ואתה יש לך את היכולות שלך.
שאלה: להפריש מאיסור בשירותים: מדוע נפסק בהלכה שמותר לומר דין תורה בבית המרחץ כדי להפריש אדם מאיסור, הרי אסור לחטוא ואפילו חטא קטן כדי שחברך לא יעבור על איסור גדול וכל שכן כאן שהאיסור שוה ויש אומרים שהוא מן התורה והיה מחניך קדוש!?
תשובה: מכיוון שהוא לא אומר את הנימוקים, הוא אומר רק מה אין לעשות, לדוג', בשבת: אל תקרע נייר.
שאלה: קיום מצוות דרך מכשיר שמיעה: למי שיש מכשיר שמיעה, האם הוא יוצא 1- משמיעת פרשת זכור? 2- משמיעת מגילת אסתר? 3- משמיעת שופר בר"ה? 4-האם מותר להדליקו או לכבותו בשבת? בנוסף לכך, אם בטרית המכשיר נפסק בשבת, האם מותר להחליף אותו? ואם לא, האם המכשיר יהיה מוקצה?
תשובה: 1-3. יש לבדוק האם הוא שומע גם בלי זה והמכשיר מגביר, או שללא המכשיר הוא לא שומע בכלל. בד"כ מכשירי השמיעה מגבירים, כלומר בעצמו הוא גם שומע קצת, לכן הוא לא נחשב חרש, והוא חייב במצווה, והוא יוצא ידי חובה גם עם מכשיר. אם ללא מכשיר הוא לא שומע בכלל- הוא פטור מן המצווה. 4. אין פה איסור תורה, אלא עניין דרבנן- מפסיק את זרימת החשמל למכשיר, לכן אם זה לצורך תפקודו של המכשיר, לפי הרבה שיטות איסורי דרבנן נדחים מפניו כי הוא חולה שאין בו סכנה.
שאלה: זכר ונקבה: לרב! האם ייתכן גבר שבתוכו נשמה של אישה בתוכו?. או להפך? האם קיים הבדל בין נשמה גברית לנשית? מה לגבי המשיח האם יכל להיות שהוא זכר ונקבה בגוף אחד? האם יש לזה השלכות על נטיות מיניות?
תשובה: איננו מבינים בנשמות אם כוונתך לאבחנה מדעית של ההורמונים, אם היא מדויקת ייתכן מצב שמבחינה חיצונית אדם נראה כגבר אך חלק מאבריו הפנימיים וההורמונים שלו הם נקביים וכן להפך זהו בעצם אנדרוגינוס המוזכר בתלמוד
שאלה: בחירה חופשית: יש לנו בחירה חופשית בעולם- אם לקיים את המצוות או לא, לעבוד את ה או לא. אז למה שיש לנו בית מקדש יש עונשים, אז זה בכלל לא בחירה חופשית? חג שבועות שמח!
תשובה: גם כשיש עונשים ושכר זה לא נעשה בדרך ניסית. הקב"ה משאיר מרחב לבחירה חופשית. כשהקב"ה עושה נס הוא עוזר לנו בבחירה החופשית. אולם כשיש ניסים אזי התביעה מהאדם לעבודת ה' גדולה יותר והבחירה היא אינה בין טוב לרע אלא האדם נידון על הבחירה בין טוב לטוב מאד. הדין אינו רק בין טוב ורע אלא הדין הוא על המעלה שאדם צריך להיות בה. בעולם שיש בו ניסים תובעים מאיתנו להיות במעלה גדולה יותר ועל כך יש לנו בחירה חופשית.